
Nõusolek Peeterristi tee T8 maaüksuse

Narva linna munitsipaalomandisse andmiseks

1. Asjaolud  ja  menetluse  käik

Narva linnas, Kudruküla linnaosas, linna omandis olevate katastriüksuste Peeterristi tee T6 (51101:001:0412) ja Taevasina tn 2 (51101:001:0536) vahel asub reformimata maa-ala, mille kohta on Maa-amet esitanud Narva Linnavalitsusele 15.12.2016.a kirjaga nr 6-5/16/23394 maa riigi omandisse jätmise taotluse, piiriettepanek AT1611240011 (dokumendiregistri nr 12923/1-12.3).

Antud maa-ala piirneb Narva linna Peeterristi tee T6 munitsipaalmaa katastriüksusega, kus AÜ Jantar bussipeatuse maa-alale on detailplaneeringu alusel (kehtestatud Narva Linnavalitsuse 05.08.2015 korraldusega nr 853-k) püstitatud bussi lõpp-peatuse ehitised: busside ümberpööramise plats, bussiootepaviljon ja kõnnitee.

Peatuse ehitustööd on teostatud vastavalt tööprojektile (projekteerija Lemminkäinen Eesti Asm, töö nr 001/16), kus kõnnitee ja bussiootepaviljon on osaliselt ehitatud väljapoole Peeterristi tee T6 piire. Projekteerija selgitusel polnud pöördešabloonidest väiksemat bussipeatuse tagasipöörde kohta võimalik projekteerida, seepärast püstitati nimetatud ehitised reformimata maa-alale.

26.03.2019 kirjas nr 1-13.3/1182 palus Narva linnavalitsus Maa-ametilt AÜ Jantar bussipeatuse maa-ala detailplaneeringu alusel moodustatud Peeterristi tee T6 katastriüksuse piiride korrigeerimiseks vastavalt olemasolevatele teerajatisele nõusolekut. 

Maa-amet teatas 12.04.2019 kirjaga nr 6-7/19/5601-2 (dokumendiregistri nr 3990/1-12.3), et kuna Peeterristi tee T6 katastriüksus on moodustatud kehtiva detailplaneeringu alusel, siis ei ole võimalik Peeterristi tee T6 katastriüksuse piire muuta ilma detailplaneeringut muutmata. 

Samuti teatab Maa-amet, et "reformimata maaüksus piiriettepaneku numbriga AT1611240011 ei ole vajalik riigile tema ülesannete täitmiseks ning on otstarbekas anda Narva linna munitsipaalomandisse kohaliku elu korraldamiseks".

Maa munitsipaalomandisse andmise menetluse läbiviimiseks tuleb maaüksusele määrata koha-aadress ja maa sihtotstarve. Kuna reformimata maaüksusel asuvad teerajatised ning maad kasutatakse teemaana, siis lähtudes maakatastriseaduse § 20 lõikest 7 määratakse maa sihtotstarbeks transpordimaa katastriüksuse sihtotstarve.

Ülalmainitud maaüksuse osas puuduvad teiste isikute taotlused maa tagastamiseks või erastamiseks.
2. Õiguslikud alused

2.1 Vabariigi Valitsuse 02.06.2006 määruse nr 133 „Maa munitsipaalomandisse andmise kord“ § 83 lõike 2 punkti 1 kohaselt linna- või vallavalitsus määrab maaüksuse sihtotstarbe ja koha-aadressi ning edastab Maa-ametile vastava otsuse.

2.2 Maakatastriseaduse § 20 lõike 7 kohaselt maareformi läbiviimisel tuleb katastriüksusele määrata ehitise kasutusotstarbest, tegelikust maakasutusest või detailplaneeringust tulenev sihtotstarve. Kui maaüksusel ei ole ehitist ja puudub põllu- või metsamajanduslik potentsiaal, tuleb maaüksusele määrata sihtotstarbeta maa sihtotstarve.

3. Otsus 

3.1  Määrata lisatud asendiplaanil näidatud maaüksusele:

      3.1.1  koha-aadress – Narva linn, Peeterristi tee T8;

      3.1.2  maa sihtotstarve – transpordimaa (007; L).
3.2 Nõustuda Peeterristi tee T8 maaüksuse (ligikaudne pindala 922 m2)  Narva linna munitsipaalomandisse andmisega.

4. Rakendussätted

4.1 Korraldus jõustub seadusega sätestatud korras.

4.2 Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

